དྲུང་ནས་གྲགས་བཀྲས་པ་ལ་བསྟོད་པ། ༅།། ཤྲི་ཡ་སེསྟུ། གྲགས་པའི་གཟི་འོད་གསལ་བའི་ཉིན་བྱེད་གང། །ཐུབ་བསྟན་ཤར་རིའི་སྤོ་ལ་རབ་འཛེགས་ནས། །གདུལ་བྱའི་བཀྲ་ཤིས་ཕན་བདེ་རྒྱས་མཛད་པ། །ཡོངས་འཛིན་ཉི་མའི་དབང་པོར་མགོས་ཕྱག་འཚལ། །གྲགས་པའི་བསིལ་ཟེར་འགྱེད་པའི་ཟླ་འོད་གང། །ཚུལ་གནས་ཁྲིམས་བརྒྱའི་ཤར་རིར་རྟགས་གསལ་བ། །འདུལ་བ་འབུམ་སྡེའི་བཀྲ་ཤིས་རྒྱས་མཛད་པའི། །འདྲེན་མཆོག་ཟླ་བའི་དབང་པོར་མགོས་ཕྱག་འཚལ། །གྲགས་པའི་འོད་སྣང་སྒྱུ་མའི་རང་ཉམས་ལས། །ཕྱོགས་བཅུའི་རྗེས་སློབ་དད་པའི་འོད་ཕྲེང་ཅན། །བཀྲ་ཤིས་ཡོངས་སུ་གསལ་བའི་ཕྲིན་ལས་ཀྱིས། །རྗེས་སྐྱོང་རྒྱུ་སྐར་དབང་པོར་མགོས་ཕྱག་འཚལ། །རྙེད་གྲགས་བཀུར་བསྟིའི་གནས་ལ་སྲེད་སྤངས་ནས། །དབེན་པར་བསྟེན་ནས་ཏིང་འཛིན་རྗེས་དགོངས་ཤིང། །ཕུན་ཚོགས་བཀྲ་ཤིས་ཚེས་བརྒྱད་འཇའ་སྣང་ལས། །རིང་སོན་མཁའ་དབྱིངས་དབང་པོར་མགོས་ཕྱག་འཚལ། །གྲགས་པའི་མཚན་ཅན་བཀྲ་ཤིས་མཐར་བརྒྱན་པའི། །བཤེས་གཉེན་མཆོག་ལ་བསྟོད་པའི་དགེ་བའི་མཐུས། །ཚེ་རབས་ཀུན་ཏུ་དགེ་བའི་བཤེས་ཁྱོད་དང། །མི་འབྲལ་རྗེས་སུ་འཛིན་པའི་རྒྱུར་གྱུར་ཅིག །ཚིགས་བཅད་རེ་རེར་མཚན་སྤེལ་ཏེ། གྲོལ་མཆོག་གི་བློ་མཚོ་ལས་སོ། །